ET Euroopa Liidu Teataja C 129/22

Teadaanne dumpinguvastase menetluse algatamise kohta Guatemalast ja Pakistanist pärit etüülalkoholi impordi suhtes

(2005/C 129/05)

Komisjon on saanud nõukogu määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed — edaspidi “algmäärus” (1); viimati muudetud määrusega (EÜ) nr 461/2004 (2)) artikli 5 alusel kaebuse, milles väidetakse, et Guatemalast ja Pakistanist (edaspidi “asjaomased riigid”) pärit etüülalkoholi import toimub dumpinguhinnaga ja põhjustab seeläbi olulist kahju ühenduse tootmisharule.

1. Kaebus

Kaebuse esitas 11. aprillil 2005 ELi etanoolitootjate komitee (Committee of Industrial Ethanol Producers — CIEP) (edaspidi “kaebuse esitaja”) tootjate nimel, kelle toodang moodustab olulise osa, käesoleval juhul üle 30 % ühenduse etüülalkoholi kogutoodangust.

2. Toode

Toode, mida väidetavalt imporditakse dumpinguhinnaga, on denatureeritud või denatureerimata etüülalkohol alkoholisisaldusega vähemalt 80 % mahust, mis pärineb Guatemalast või Pakistanist (edaspidi “vaatlusalune toode”) ning mida tavaliselt deklareeritakse CN-koodide 2207 10 00 ja ex 2207 20 00 all. Kõnealused CN-koodid on esitatud üksnes informatsiooni eesmärgil.

3. Väidetav dumping

Väide, et Guatemala ja Pakistani puhul esineb dumping, põhineb omamaiste hindade alusel määratud normaalväärtuse võrdlusel vaatlusaluse toote ekspordihindadega nende ühendusse müümisel.

Sellel põhjal on arvestatud dumpingumarginaalid kõikide asjaomaste ekspordiriikide puhul märkimisväärsed.

4. Väidetav kahju

Kaebuse esitaja on esitanud tõendeid, et vaatlusaluse toote import Guatemalast ja Pakistanist on üldjuhul suurenenud nii absoluutarvudes kui ka turuosa seisukohalt.

Samuti väidetakse, et vaatlusaluse imporditud toote kogused ja hinnad on muude tagajärgede hulgas avaldanud jätkuvalt negatiivset mõju ühenduse tootmisharu turuosale, müüdavatele kogustele ja hinnatasemele, mille tulemuseks on ühenduse tootmisharu üldise tulemuslikkuse ja finantsseisundi oluline halvenemine.

5. Menetlus

Pärast nõuandekomiteega konsulteerimist leidis komisjon, et kaebus on esitatud ühenduse tootmisharu poolt või selle nimel ning menetluse algatamise õigustamiseks on piisavalt tõendeid, ning seega algatatakse käesolevaga algmääruse artikli 5 alusel uurimine.

5.1. Dumpingu ja kahju kindlaksmääramise menetlus

Uurimisel tehakse kindlaks, kas Guatemalast ja Pakistanist pärit vaatlusalune toode on dumpingtoode ning kas dumping on tekitanud kahju.

(a) Väljavõtteline uuring

Pidades silmas käesolevasse menetlusse kaasatud osapoolte ilmset suurt arvu, võib komisjon otsustada kohaldada väljavõttelist uuringut kooskõlas algmääruse artikliga 17.

(i) Pakistanis asuvate tootjate/eksportijate väljavõtteline uuring

Selleks, et komisjon saaks otsustada, kas väljavõtteline uuring on vajalik, ja vajaduse korral moodustada valimi, palutakse käesolevaga kõikidel eksportijatel/tootjatel või nende nimel tegutsevatel esindajatel endast teatada, võttes komisjoniga ühendust, ning esitada oma äriühingu või äriühingute kohta käesoleva teadaande punkti 6 alapunkti b alajaotises i sätestatud tähtaja jooksul ja punktis 7 osutatud vormis järgmine teave:

— nimi, aadress, e-posti aadress, telefoni- ja faksi- ja/või teleksinumber ning kontaktisik,

— ajavahemikul 1. aprillist 2004 kuni 31. märtsini 2005 ühendusse ekspordiks müüdud vaatlusaluse toote maht tonnides ning käive kohalikus vääringus,

— ajavahemikul 1. aprillist 2004 kuni 31. märtsini 2005 siseturul müüdud vaatlusaluse toote maht tonnides ning käive kohalikus vääringus,

— kas ettevõte kavatseb taotleda individuaalset dumpingumarginaali (3) (individuaalseid dumpingumarginaale saavad taotleda vaid tootjad),

— äriühingu täpne tegevusala seoses vaatlusaluse toote tootmisega,

— kõigi vaatlusaluse toote tootmisse ja/või müüki (eksport ja/või omamaine) kaasatud seotud äriühingute (4) nimed ja täpsed tegevusalad,

— mis tahes muu asjakohane teave, mis aitaks komisjoni valimi moodustamisel,

— märge selle kohta, kas äriühing või äriühingud on nõus valimisse kaasamisega, mis eeldab küsimustikule vastamist ja vastuste kohapeal uurimisega nõustumist.

Selleks, et komisjon saaks teavet, mida ta peab vajalikuks eksportijate/tootjate valimi moodustamisel, võtab ta lisaks ühendust ekspordiriigi ametiasutustega ja teadaolevate eksportijate/tootjate ühendustega.

(ii) Ühenduse tootjate väljavõtteline uuring

Pidades silmas kaebust toetavate ühenduse tootjate suurt hulka, kavatseb komisjon uurida ühenduse tootmisharule tekitatavat kahju, kasutades väljavõttelist uuringut.

Selleks et komisjon saaks moodustada valimi, palutakse kõikidel ühenduse tootjatel esitada oma äriühingu või äriühingute kohta käesoleva teadaande punkti 6 alapunkti b alajaotises i sätestatud tähtaja jooksul järgmine teave:

— nimi, aadress, e-posti aadress, telefoni- ja faksi- ja/või teleksinumber ning kontaktisik,

— äriühingu kogukäive eurodes ajavahemikul 1. aprillist 2004 kuni 31. märtsini 2005,

— äriühingu täpne tegevusala seoses vaatlusaluse toote tootmisega,

— ajavahemikul 1. aprillist 2004 kuni 31. märtsini 2005 ühenduse turul müüdud vaatlusaluse toote väärtus eurodes,

— vaatlusaluse toote müügimaht ühenduse turul tonnides ajavahemikul 1. aprillist 2004 kuni 31. märtsini 2005,

— vaatlusaluse toote toodangu maht tonnides ajavahemikul 1. aprillist 2004 kuni 31. märtsini 2005,

— kõigi vaatlusaluse toote tootmisse ja/või müüki kaasatud seotud äriühingute (3) nimed ja täpsed tegevusalad,

— mis tahes muu asjakohane teave, mis aitaks komisjoni valimi moodustamisel,

— märge selle kohta, kas äriühing või äriühingud on nõus valimisse kaasamisega, mis eeldab küsimustikule vastamist ja vastuste kohapeal uurimisega nõustumist.

Selleks, et komisjon saaks teavet, mida ta peab vajalikuks ühenduse tootjate valimi moodustamisel, võtab ta lisaks ühendust ühenduse tootjate ühendusega (CIEP).

(iii) Valimi lõplik moodustamine

Kõik huvitatud pooled, kes soovivad esitada asjakohast teavet seoses valimi moodustamisega, peavad seda tegema käesoleva teadaande punkti 6 alapunkti b alajaotises ii sätestatud tähtaja jooksul.

Komisjon teeb valimi lõpliku valiku pärast konsulteerimist asjaomaste pooltega, kes on väljendanud oma valmisolekut kuuluda valimisse.

Valimisse kuuluvad äriühingud peavad vastama küsimustikule käesoleva teadaande punkti 6 alapunkti b alajaotises iii sätestatud tähtaja jooksul ning tegema uurimise raames koostööd.

Kui ei toimu piisavat koostööd, võib komisjon teha oma järeldused kättesaadavate faktide põhjal vastavalt algmääruse artikli 17 lõikele 4 ja artiklile 18. Vastavalt käesoleva teadaande punktis 8 esitatud selgitusele võib kättesaadavatel andmetel põhinev järeldus olla asjaomase isiku jaoks ebasoodsam.

(b) Küsimustikud

Uurimise seisukohast vajalike andmete saamiseks saadab komisjon küsimustikud valimisse kuuluvatele ühenduse tootjatele ja ühenduse tootjate ühendustele, valimisse kuuluvatele Pakistani eksportijatele/tootjatele, Guatemala eksportijatele/tootjatele, eksportijate/tootjate ühendustele, importijatele, kaebuses nimetatud importijate ühendustele ning asjaomaste ekspordiriikide ametiasutustele.

(i) Guatemala eksportijad/tootjad

Kõik huvitatud pooled peaksid võtma viivitamata ning hiljemalt käesoleva teadaande punkti 6 alapunkti a alajaotises i sätestatud tähtaja jooksul faksi teel komisjoniga ühendust, et saada teada, kas neid on kaebuses nimetatud, ning taotlema vajaduse korral küsimustikku, tingimusel et käesoleva teadaande punkti 6 alapunkti a alajaotises ii sätestatud tähtaega kohaldatakse kõigi huvitatud poolte suhtes.

(ii) Pakistanis asuvad individuaalset dumpingumarginaali taotlevad eksportijad/tootjad

Pakistani eksportijad/tootjad, kes algmääruse artikli 17 lõike 3 ja artikli 9 lõike 6 kohaldamiseks taotlevad individuaalset dumpingumarginaali, peavad esitama täidetud küsimustiku käesoleva teadaande punkti 6 alapunkti a alajaotises ii sätestatud tähtaja jooksul. Seetõttu peavad nad taotlema küsimustikku punkti 6 alapunkti a alajaotises i sätestatud tähtaja jooksul. Siiski peaksid kõnealused pooled meeles pidama, et kui eksportijate/tootjate puhul rakendatakse väljavõttelist uuringut, võib komisjon kõigele vaatamata otsustada mitte arvutada nende jaoks individuaalset dumpingumarginaali, kui eksportijate/tootjate hulk on nii suur, et individuaalne kontrollimine oleks põhjendamatult koormav ning takistaks uurimise õigeaegset lõpetamist.

(c) Teabe kogumine ja poolte ärakuulamine

Kõigil huvitatud pooltel palutakse teha teatavaks oma seisukohad, esitada lisateavet, mis ei sisaldu küsimustikus, ja täiendavad tõendid. Komisjon peab saama sellise teabe ja tõendusmaterjalid käesoleva teadaande punkti 6 alapunkti a alajaotises ii sätestatud tähtaja jooksul.

Peale selle võib komisjon huvitatud pooled ära kuulata, kui nad esitavad taotluse, milles on toodud konkreetsed põhjused, miks nad tuleks ära kuulata. Kõnealune taotlus tuleb esitada käesoleva teadaande punkti 6 alapunkti a alajaotises iii sätestatud tähtaja jooksul.

5.2. Ühenduse huvide hindamise menetlus

Vastavalt algmääruse artiklile 21 ja juhul, kui väidetav dumping ja selle tekitatud kahju leiavad tõestust, tehakse otsus selle kohta, kas dumpinguvastaste meetmete vastuvõtmine ei ole vastuolus ühenduse huvidega. Seepärast võivad ühenduse tootmisharu, importijad, neid esindavad ühendused, kasutajate esindajad ja tarbijaid esindavad organisatsioonid käesoleva teadaande punkti 6 alapunkti a alajaotises ii sätestatud üldtähtaja jooksul endast teatada ja komisjonile teavet esitada, tingimusel, et nad tõendavad, et nende tegevuse ja asjaomase toote vahel on objektiivne seos. Pooled, kes on toiminud kooskõlas eelmise lausega, võivad taotleda, et nad ära kuulataks, esitades käesoleva teadaande punkti 6 alapunkti a alajaotises iii sätestatud tähtaja jooksul konkreetsed põhjused, miks nad tuleks ära kuulata. Tuleb märkida, et igasugust artikli 21 kohaselt esitatud teavet võetakse arvesse üksnes siis, kui see esitatakse koos faktiliste tõenditega.

6. Tähtajad

(a) Üldtähtajad

(i) Küsimustiku taotlejatele

Kõik huvitatud pooled peaksid taotlema küsimustikku niipea kui võimalik, ent hiljemalt 15 päeva jooksul pärast käesoleva teadaande avaldamist Euroopa Liidu Teatajas.

(ii) Pooltele, kes teatavad endast ning esitavad küsimustikule vastuseid ja mis tahes muud teavet

Kõik huvitatud pooled, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud protsessuaalsete õiguste kasutamine sõltub sellest, kas pool on endast eespool nimetatud tähtaja jooksul teatanud.

Valimisse kuuluvad äriühingud peavad esitama küsimustiku vastused käesoleva teadaande punkti 6 alapunkti b alajaotises iii sätestatud tähtaja jooksul.

(iii) Ärakuulamine

Peale selle võivad kõik huvitatud pooled sama 40päevase tähtaja jooksul taotleda komisjonilt ärakuulamist.

(b) Eritähtaeg väljavõttelise uuringu puhul

(i) Komisjon peaks punkti 5.1 alapunkti a alajaotistes i ja ii määratletud teabe kätte saama 15 päeva jooksul pärast käesoleva teadaande avaldamist Euroopa Liidu Teatajas, kuna komisjon kavatseb konsulteerida asjaomaste pooltega, kes on avaldanud valmisolekut kuuluda valimisse, valimi lõpliku kindlaksmääramise asjus 21 päeva jooksul pärast käesoleva teadaande avaldamist Euroopa Liidu Teatajas.

(ii) Kogu muu teabe, mis on valimi moodustamiseks oluline ja millele on osutatud punkti 5.1 alapunkti a alajaotises iii, peab komisjon saama 21 päeva jooksul pärast käesoleva teadaande avaldamist Euroopa Liidu Teatajas.

(iii) Komisjon peab saama valimisse kuuluvatelt pooltelt küsimustike vastused 37 päeva jooksul alates kuupäevast, millal neile teatati valimisse kuulumisest.

7. Kirjalikud esildised, küsimustiku vastused ja kirjavahetus

Kõik huvitatud poolte esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud poole nime, aadressi, e-posti aadressi, telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud pooled käsitlevad konfidentsiaalsena, peavad olema märgistatud sõnaga “Piiratud” (5) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Huvitatud pooltele tutvumiseks”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks: (+32 2) 295 65 05

8. Koostööst keeldumine

Kui mõni huvitatud pool ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui ka positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat teavet, jäetakse selline teave arvesse võtmata ning võidakse toetuda kättesaadavatele faktidele. Kui huvitatud pool ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele poolele ebasoodsam, kui see oleks olnud tema koostöö korral.

9. Uurimise ajakava

Uurimine viiakse vastavalt algmääruse artikli 6 lõikele 9 lõpule 15 kuu jooksul alates käesoleva teadaande Euroopa Liidu Teatajas avaldamise kuupäevast. Vastavalt algmääruse artikli 7 lõikele 1 võidakse ajutised meetmed kehtestada hiljemalt üheksa kuud pärast käesoleva teadaande avaldamist Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 461/2004 (ELT L 77, 13.3.2004, lk 12).

(2) ELT L 77, 13.3.2004, lk 12.

(3) Individuaalset dumpingumarginaali võib taotleda algmääruse artikli 17 lõike 3 alusel ettevõtjate puhul, kes ei kuulu valimisse.

(4) Seotud äriühingute mõiste selgitamiseks vt komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (EÜT L 253, 11.10.1993, lk1) artiklit 143.

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa parlamendi, nõukogu ja komisjoni dokumentidele – EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.